Syksyn vertaistukiryhmän alustavat teemat ja vierailijat ovat selvinneet – ryhmä on avoin kaikille oireilevien nuorten vanhemmille

Olet lämpimästi tervetullut vanhempien vertaistukiryhmään saamaan vertaistukea, tietoa, tukea ja ohjausta sekä jakamaan vanhemmuuden taakkaa yhdessä toisten samassa tilanteessa olevien aikuisten kanssa.

Ryhmä on tarkoitettu kaikille nuorten vanhemmille ja huoltajille, jotka kokevat haasteita arjessa murrosikäisen nuoren kanssa. Nuorella voi esiintyä murrosiässä haastavaa käytöstä, vaikeuksia päivärytmin ylläpitämisessä ja sitä kautta koulunkäynnissä, pulmaa mielialassa tai ahdistusta, riitaisaa vuorovaikutusta perheessä, päihteiden käyttöä tai sen kokeilua, karkailua, valehtelua tai varastelua.

Vertaistukiryhmä palvelee kaikkia Etelä-Karjalan alueen vanhempia täydentäen jo olemassa olevia hoitoja ja tukitoimia. Ryhmä toimii matalan kynnyksen ennalta ehkäisevänä tukena silloin, kun vanhempi itse tuen tarvetta kokee.

Vanhempi voi osallistua mille tahansa kerralle - ryhmä kokoontuu parittomien viikkojen keskiviikkoiltoina

Ryhmä kokoontuu joka toinen keskiviikko klo 18.00 – 20.00 Rakuunamäellä, Saimaan koulun tiloissa osoitteessa Kasarmikatu 11, Lappeenranta. Ryhmään voi osallistua mille tahansa ryhmäkerralle, ilmoittautumista ei tarvita.

Sosiaaliohjaaja Tiia Smolander rohkaisee myös uusia vanhempia mukaan vertaistukiryhmään:

Jokaisella ryhmäkerralla on tilaa keskustelulle ja vertaistuelle, kahvitarjoilu ja pientä purtavaa. Vanhempien toiveiden mukaan pyrimme järjestämään ryhmään asiantuntijavierailijoita.

Tiia Smolander

Ryhmässä toimii kolme ohjaajaa, jotka vuorottelevat ryhmäkertojen vetovastuussa: Lasten- ja nuorten päihdeyksiköstä ohjaaja Johanna Jääskeläinen ja sairaanhoitaja Katja Piironen sekä Nuorisopsykiatrian osastolta sairaanhoitaja Tommi Korhonen.

Syksyn kokoontumisten alustavat teemat ja vierailijat
(muutokset ovat mahdollisia):

11.9.2024 Kriisit ja vaikeat elämäntilanteet, Tommi Korhonen & Tiina Vormisto, perhepalveluiden erityisasiantuntija

25.9 2024 Nuoren lääkitys ja hoito, Johanna Jääskeläinen & Antti Lehtonen, nuorisopsykiatrian ylilääkäri

9.10.2024 Etsivä nuorisotyö, Katja Piironen & Anni Tahvanainen, etsivä nuorisotyöntekijä

23.10 2024 Huudikoutsitoiminta /Irti huumeista Ry, Etelä-Karjala, huumetyöntekijät Päivi Suomalainen ja Taru Lehtinen sekä huudikoutsit Auri, Serika ja Aino.
Huudikoutsit ovat kokemusasiantuntijoita, jotka vastaavat mielellään vanhempien kysymyksiin nuoren näkökulmasta katsottuna, miten päihteet ja lastensuojelu ovat näyttäytyneet heidän elämässään.

6.11.2024 Tuet ja etuudet, Johanna Jääskeläinen & Virpi Panula, sosiaalityöntekijä

20.11.2024 Kokemusasiantuntijan puheenvuoro, Katja Piironen & kokemusasiantuntija

4.12.2024 Kun lapsi sairastaa psyykkisesti, Tommi Korhonen & Mari Heikka, Mielenterveysomaiset Fin Fam

13.1.2025 Hyvinvointi-ilta vanhemmille hyvinvointialueen rantasaunalla

Tiedotetta muokattu 16.10.2024 klo 10:40
23.10.2024 teemaksi vaihdettu huudikoutsien vierailu (alun perin ohjelmassa ollut poliisi Timo Härkönen ei pääse osallistumaan).
Hyvinvointi-ilta vanhemmille, ajankohdaksi vaihdettu 13.1.2025.